El Centre Social Vila del Pilar celebra la IV Setmana Cultural, del 19 al 23 de maig
2025-07-24

La Junta Directiva del Centre Social Vila del Pilar de Burjassot, amb el suport i col·laboració de la Regidoria de Majors, dirigida per Mª Ángeles Navarro, ja ho té tot preparat per a celebrar la seua Setmana Cultural, del dilluns 19 al divendres 23 de maig.

La primera activitat tindrà lloc el dimarts dia 20 de maig, a partir de les 17.30 hores, amb un espectacle de varietats a càrrec d’Alicia, Ángel Pla i Verónica, després de la presentació de Marcelino Moreno. Una vesprada d’oci i festa per a gaudi de les sòcies i socis del centre.

Un dia més tard, el dimecres 21 de maig, a partir de les 17.00 hores, hi haurà ball, amb la música i cant a càrrec del músic del centre, Marco, que farà les delícies de tots els presents. El teatre arribarà a la Vila del Pilar el dijous 22 de maig, també a les 17.00 hores, de la mà del Grup de Teatre Jubilats de Benicalap que posaran en escena “Cabaret”.

La setmana es clausurarà el divendres 23, amb un sopar per a totes les sòcies i socis, que han d’adquirir el seu tiquet, amb una aportació de 4€, el dimarts 13 de maig i el dijous 15 de maig en l’horari d’oficina del centre social, que és de 10.00 a 12.00 hores. Es podran obtindre dos tiquets per persona.